b'\n_START_ARTICLE_\nAse\n_START_SECTION_\nVanhimmat aseet\n_START_PARAGRAPH_\nK\xc3\xa4sitys ihmisen varhaisimmista aseista perustuu l\xc3\xa4hinn\xc3\xa4 arkeologisiin l\xc3\xb6yt\xc3\xb6ihin. Kun s\xc3\xa4ilyneiden esineiden l\xc3\xb6ytyminen on sattumanvaraista, on nykyinen tiet\xc3\xa4mys syntynyt v\xc3\xa4hitellen ja syk\xc3\xa4yksitt\xc3\xa4in. Arkeologisten l\xc3\xb6yt\xc3\xb6jen valmistusajankohdan m\xc3\xa4\xc3\xa4rittely riippuu ajoitusmenetelmien kehityksest\xc3\xa4. N\xc3\xa4ist\xc3\xa4 syist\xc3\xa4 voi k\xc3\xa4sitys aseiden historiasta tulevaisuudessakin melkoisesti muuttua._NEWLINE_Kivi ja luu s\xc3\xa4ilyv\xc3\xa4t erityisen hyvin, mutta on tulkinnanvaraista, mitk\xc3\xa4 arkeologiset l\xc3\xb6yd\xc3\xb6t ovat ihmisen muokkaamia esineit\xc3\xa4 ja mitk\xc3\xa4 luonto on voinut aiheuttaa, tai onko esinett\xc3\xa4 k\xc3\xa4ytetty ihmisten tai el\xc3\xa4inten tappamiseen tai kalojen pyyt\xc3\xa4miseen vai johonkin muuhun. Kalliomaalaukset ovat toinen mahdollinen tietol\xc3\xa4hde, mutta my\xc3\xb6s niit\xc3\xa4 on vaikea tulkita._NEWLINE_Varhaisimmiksi tappamisen v\xc3\xa4lineiksi on vuonna 1978 tulkittu arkeologisia l\xc3\xb6yt\xc3\xb6j\xc3\xa4 seuraavasti: 2 1/2 metri\xc3\xa4 pitk\xc3\xa4 marjakuusikeih\xc3\xa4s, k\xc3\xa4rki kovetettu hiillytt\xc3\xa4m\xc3\xa4ll\xc3\xa4, l\xc3\xb6ydetty elefantin luurangon yhteydest\xc3\xa4 Pohjois-Saksasta ajalta 150000\xe2\x80\x9340000 eaa., nuolenvarsia suosta l\xc3\xa4helt\xc3\xa4 Hampuria ja luinen tikari M\xc3\xa4\xc3\xa4rist\xc3\xa4, vuoden 20000 eaa. tienoilta, luisia harppuunank\xc3\xa4rki\xc3\xa4 Lounais-Ranskasta noin ajalta 15000\xe2\x80\x9310000 eaa. ja puinen jousi Tanskasta, noin ajalta 8000\xe2\x80\x935000 eaa. Vuosina 1978\xe2\x80\x931994 l\xc3\xb6ydettiin Luoteis-Saksasta yhdeks\xc3\xa4n kuusipuista varpaa, jotka m\xc3\xa4\xc3\xa4riteltiin noin 400000 eaa. tehdyiksi keih\xc3\xa4iksi._NEWLINE_Aikaa my\xc3\xb6ten ilmestyi aseilta n\xc3\xa4ytt\xc3\xa4vi\xc3\xa4 esineit\xc3\xa4, joita k\xc3\xa4ytettiin muuhun kuin tappamiseen: koristeeksi, arvoaseman merkkin\xc3\xa4, juhlien tai magian v\xc3\xa4linein\xc3\xa4 \xe2\x80\x93 toisin sanoen symboliesinein\xc3\xa4. Vuoteen 1978 menness\xc3\xa4 l\xc3\xb6ydetyist\xc3\xa4 sellainen voi olla esimerkiksi lintuveistoksella koristettu luinen vipu ajalta 150000\xe2\x80\x9310000 eaa., samanlainen kuin keih\xc3\xa4\xc3\xa4n heitt\xc3\xa4miseen k\xc3\xa4ytetty. Tanskasta on l\xc3\xb6ydetty taiteellisesti muotoiltuja ja hienosti hiottuja kirveen tai vasaran p\xc3\xa4it\xc3\xa4, jotka tuntuvat aivan liian arvokkailta ly\xc3\xb6m\xc3\xa4ll\xc3\xa4 turmeltaviksi (noin ajalta 2500\xe2\x80\x932000 eaa.). Samanaikaiset pohjoiseurooppalaiset vartetut el\xc3\xa4imenp\xc3\xa4\xc3\xa4veistokset ovat viel\xc3\xa4 helpommin vahingoittuvia.\n_START_SECTION_\nNykyisin\n_START_PARAGRAPH_\nKivikaudella syntyneet kolme aseiden luokkaa ovat yh\xc3\xa4 olemassa: 1. melkein mit\xc3\xa4 tahansa esinett\xc3\xa4 voidaan k\xc3\xa4ytt\xc3\xa4\xc3\xa4 aseena; 2. aseita k\xc3\xa4ytet\xc3\xa4\xc3\xa4n yh\xc3\xa4 tappamisen v\xc3\xa4linein\xc3\xa4; 3. symboliesineit\xc3\xa4 ovat esimerkiksi upseerien miekat (tylpp\xc3\xa4ter\xc3\xa4isi\xc3\xa4). Lis\xc3\xa4ksi aseita on voitu vaikka miten kauan tehd\xc3\xa4 my\xc3\xb6s pelkk\xc3\xa4\xc3\xa4 opettelua tai harjoittelua varten, esimerkiksi lapsille tai vasta-alkajille._NEWLINE_Jouset ja keih\xc3\xa4\xc3\xa4t ovat muuttuneet urheiluv\xc3\xa4lineiksi, joita ei pyrit\xc3\xa4 tekem\xc3\xa4\xc3\xa4n vahinkoa tuottaviksi, ei edes vahinkoa tuottavan aseen k\xc3\xa4yt\xc3\xb6n oppimista varten. V\xc3\xa4lill\xc3\xa4 aseisiin on luettu my\xc3\xb6s suojavarusteet (kilvet, kyp\xc3\xa4r\xc3\xa4t, haarniskat). Aseisiin luetaan niiden k\xc3\xa4ytt\xc3\xb6\xc3\xb6n tarkoitetut kulkuneuvot ja kuljetusv\xc3\xa4lineet (lentokone, panssarivaunu, sotalaiva). Tavallaan ase-sanalle on annettu uusi merkitys, kun my\xc3\xb6s ohjukset, miinat ja pommit on luettu aseiksi, vaikka ne tuhoutuvat k\xc3\xa4ytett\xc3\xa4ess\xc3\xa4. Vahingoittamisen v\xc3\xa4linein\xc3\xa4 nimitet\xc3\xa4\xc3\xa4n aseiksi my\xc3\xb6s joitakin aineita tai eli\xc3\xb6it\xc3\xa4 (kaasut, bakteerit ja jotkin kasvit)._NEWLINE_Jos asetta voi k\xc3\xa4ytt\xc3\xa4\xc3\xa4 vahingoittamiseen, niin sit\xc3\xa4 voi k\xc3\xa4ytt\xc3\xa4\xc3\xa4 torjumiseen, pelottamiseen tai uhkaamiseen. Aseilla voidaan tuhota toimintaedellytyksi\xc3\xa4, kuten kulkuv\xc3\xa4yli\xc3\xa4 tai sodank\xc3\xa4ynniss\xc3\xa4 tarpeellisten tavaroiden varastoja. On my\xc3\xb6s kehitelty aseita, jotka tekev\xc3\xa4t puolustuskyvytt\xc3\xb6m\xc3\xa4ksi tappamatta.\n_START_SECTION_\nInformaatiosodank\xc3\xa4ynnin aseet\n_START_PARAGRAPH_\nInformaatiosodank\xc3\xa4ynnin syntymisen j\xc3\xa4lkeen 1990-luvulla yh\xc3\xa4 useammin kysyt\xc3\xa4\xc3\xa4n, onko aseen m\xc3\xa4\xc3\xa4ritelm\xc3\xa4\xc3\xa4 laajennettava esimerkiksi tietoon ja sodank\xc3\xa4ynniss\xc3\xa4 tappaminen ja tuhoaminen my\xc3\xb6s vihamieliseen vaikuttamiseen. T\xc3\xa4ll\xc3\xb6in ase olisi mik\xc3\xa4 tahansa esine tai asia, jota k\xc3\xa4ytet\xc3\xa4\xc3\xa4n vihamieliseen vaikuttamiseen._NEWLINE_Aseita olisivat esimerkiksi vihamielinen tieto, teknologian vihamielinen k\xc3\xa4ytt\xc3\xb6 tai taloudellisen informaatiosodank\xc3\xa4ynnin keinot._NEWLINE_Perusesimerkki aseen laajentuneesta m\xc3\xa4\xc3\xa4rittelyst\xc3\xa4 on nelj\xc3\xa4n siviililentokoneen k\xc3\xa4ytt\xc3\xb6 aseena maailmanlaajuisen sodan sytytt\xc3\xa4miseen 11. syyskuuta 2001. Tapauksessa oli my\xc3\xb6s tieto aseena, eli paikka oli valittu niin, ett\xc3\xa4 media on varmasti heti paikalla ja tapauksen n\xc3\xa4kee suoraan hyvin suuri joukko ihmisi\xc3\xa4 jopa ilman mediaa.\n_START_SECTION_\nAse ja vasta-ase\n_START_PARAGRAPH_\nAseisiin sodank\xc3\xa4ynniss\xc3\xa4 liittyy vastustajan vaikutus. Se n\xc3\xa4kyy aseissa "ase/vasta-ase" - ilmi\xc3\xb6n\xc3\xa4. Tehokas ase synnytt\xc3\xa4\xc3\xa4 aina vasta-aseen; nuija kyp\xc3\xa4r\xc3\xa4n, miekka kilven, konekiv\xc3\xa4\xc3\xa4ri panssarivaunun, johtaminen johtamisen vastaiset toimet, tietokonevirukset ja HPM:n jne._NEWLINE_"Ase/vasta-ase" ilmi\xc3\xb6 tarkoittaa my\xc3\xb6s sit\xc3\xa4, ett\xc3\xa4 aseen lopullinen teho taistelussa on eritt\xc3\xa4in paljon riippuvainen sen vasta-aseiden kehitystasosta. P\xc3\xa4\xc3\xa4dyt\xc3\xa4\xc3\xa4n harhauttamiseen, salaamiseen, tiedustelun t\xc3\xa4rkeyteen jne. Esimerkiksi l\xc3\xa4nnen elektroniikkaan perustuva ylivoima olisi kylm\xc3\xa4n sodan aikana ollut pitk\xc3\xa4lti neutraloitavissa ydinaseeseen perustuvalla EMP:ll\xc3\xa4.'